এদিকে, ধর্মঘট আটকাতে রণং দেহী অবস্থান নেয় রাজ্য সরকার। পরিবহণমন্ত্রী মদন মিত্র হুমকি দেন, ধর্মঘট করলে পুলিশ ব্যবস্থা নেবে। ভাড়াও বাড়বে না, ধর্মঘটও করা চলবে না। কিন্তু অনড় থাকেন বাসমালিকরা। শেষ পর্যন্ত এদিন দুপুরে দ্বিপাক্ষিক বৈঠকে বসেন মদন মিত্র। তিনি বলেন, বাসমালিকদের মুনাফার বিষয়টি খতিয়ে দেখতে সর্বদল কমিটি গড়েছে সরকার। এই কমিটি তাদের কাজও শুরু করেছে। ২৩ জুলাই কমিটি তাদের রিপোর্ট দেবে। ভাড়া না বাড়িয়েও কীভাবে বাসমালিকদের ক্ষতি পুষিয়ে দেওয়া যায়, তা দেখা হবে। তাই রিপোর্ট জমা না পড়া পর্যন্ত অপেক্ষা করুন তাঁরা। তিনি আরও আশ্বাস দেন, কয়েক দিনের মধ্যেই মুখ্যমন্ত্রী মমতা বন্দ্যোপাধ্যায় নিজে কথা বলবেন বাসমালিকদের সঙ্গে।